Eina self het alweer die tjank afgetrap
Vrydag, een of ander tyd gedurende die helder sonskyn dag het die engele vir Babetjie kom haal. Haar ou-lady honde lyfie stokstyf onder die boom teen die heining agtergelaat. Vyftien mensjare het sy met ons gedeel. Maar eina het alweer my tjank kom steel. Daar is geen trane nie.
Ek haat vir “eina”! Keer op keer as hartseer, ongeag die verlies, naby my kom staan, kom steel eina die trane. Net so, soms helder oor dag, voor almal. Agteraf hoor ek die fluisters van ‘sy’s ‘n geharde mens met geen hart, gevoelloos, emosiesloos en sommer so sonder mens-mens wees’
Hoe verduidelik ek aan ander dat eina my trane steel?
Maankind het gevra.
Ek het gedoen.
Ek’t geen woorde vandag nie.
(kliek maar op die links as jy hierdie kiekies se woorde-blaaie wil gaan lees)
Tussen blou se drome – (II)
Vleg vir my ’n storie
van ougoud geluk met
silwer strepe vol verlange
Verf vir my ’n prentjie
’n Van Gogh in soveel woorde
klaar geskryf in kleur
wasigheid se heil behoud
Vang vir my ’n engel
wyd geseënde vlerke
delikate bloeisel blare
sagkuns dou se trane
met ’n glimlag te vervang
Vang vir my ’n droom
uit verledes nougeset
waar die sprankel nog so
blink ’n toekoms gaan belowe
vir al gister se oormôres
Verf vir my die donker
oor, waar skadus steeds bly wals
nie op noot van angs
se ritme – voetskuiwelend totaal
agterbaks, binne mure skuil
Vleg vir my vergifnis
waar dade net in denke
bly herinner oor die dinge
onverstaande heel gebede
ongedoen ook antwoord gee
Vrydag se les…
Al voel jy soms soos ‘n vis in ‘n bak met almal wat staar…is dit soms
heel veiliger as in die middel van die woeste see.
‘n Skewe venster verhoed nie ‘n mooi uitsig nie.
‘n Skewe deur kan ook sluit.
‘n Skewe boom staan soms sterker.
‘n Selfs ‘n skewe toon laat ook ‘n voetspoor agter.
Skewe hande kan steeds bid.
(Geleende www. kiekies)
Ore wat huil,
’n neus wat traan
en die padda het gaan opsit my sy nooi in ’n keel
die vulkaan borrel tot bo
en spoeg die lawa oor die kykers
terwyl die as ‘n lyf van binne verbrand,
wil-wil sommer nou-nou gaan doe-doe!
maar ai, moet eers klaar gaan werk.